**ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ**

Μία παράγραφος μπορεί να αναπτύσσεται με:

**Ορισμό**: δίνεται ο ορισμός μιας έννοιας (οριστέα έννοια) μέσω της ένταξής της στην ευρύτερη νοηματικά έννοια (γένος) και την επισήμανση των στοιχείων/χαρακτηριστικών που τη διαφοροποιούν (ειδοποιοί διαφορές).

Π.Χ. *Με τον όρο αυτομόρφωση περιγράφουμε μία σύνθετη εκπαιδευτική διαδικασία της οποίας θεμελιώδης κινη- τήρια δύναμη είναι ο ίδιος ο άνθρωπος, ο οποίος, έχοντας επίγνωση των αναγκών και των επιθυμιών του, καλείται να συμβάλει αποφασιστικά στην πορεία της εκπαιδευτικής και επαγγελματικής του κατάρτισης. Σε αυτή την ατομική, και πολλές φορές εξαιρετικά δύσκολη, πορεία κατάκτησης νέων γνώσεων, δεν ενεργεί μόνος του, όπως θα μπορούσαμε να υποθέσουμε με βάση το πρώτο συνθετικό της λέξης αυτομόρφωση. Ο άνθρωπος δεν δραστηριοποιείται μέσα σε ένα κοινωνικό κενό, αλλά μέσα σε ένα κοινωνικό περιβάλλον. Βρίσκεται δηλαδή σε συνεχή επικοινωνία με τους άλλους, σε επαφή και ανταλλαγή με τους επίσημους ή ανεπίσημους εκπαιδευ- τικούς θεσμούς, με ποικίλους οργανισμούς και κέντρα κατάρτισης, ακόμη και όταν οι νέες τεχνολογίες τού επιτρέπουν να μαθαίνει και να εργάζεται σε φυσική απόσταση από τους άλλους.*

**Παραδείγματα**: με τη χρήση παραδειγμάτων (πραγματικών ή υποθετικών) αναλύεται/παρουσιάζεται η θεματική περίοδος/ενότητα.

**Π**.Χ. *Η έντονη αυτοκριτικότητα μπορεί να πηγάζει από τον τρόπο που μεγαλώσαμε. Σε κάποιες περιπτώσεις , εάν οι γονείς ενός παιδιού είναι για παράδειγμα άμεσα επικριτικοί με τις αδυναμίες του και επιπλήττουν τυχόν αποτυχίες, το παιδί μεγαλώνοντας μπορεί να εσωτερικεύσει αυτη την αυστηρότητα και να την κάνει κομμάτι του εαυτού του. […] Η συμπεριφορά των γονιών προς τους εαυτούς τους παίζει επίσης σημαντικό ρόλο. Εάν δηλαδή το παιδί ακούει συχνά τη μητέρα να λέει «πώς είναι δυνατόν να έκαψα το κέικ, πόσο ανίκανη είμαι», ή «πάλι λάθος τα έκανα όλα, τι χαζή που είμαι», το παιδί σιγά σιγά ταυτίζεται με αυτή τη θεώρηση και την εσωτερικεύει.*

**Διαίρεση**: διαιρείται μια έννοια, ένα αντικείμενο (διαιρετέα έννοια-γένος) στα -τουλάχιστον- 2 επιμέρους τμήματά του (πηλίκο) βάσει ενός κριτηρίου/γνωρίσματός της (διαιρετική βάση).

Π.Χ. *Υπάρχουν διάφοροι τύποι αναλφαβητισμού ανάλογα με τον τομέα στον οποίο το άτομο αδυνατεί να ανταποκριθεί σε καταστάσεις που απαιτούν βασικές γνώσεις και δεξιότητες που διδάσκει το σχολείο: Α) Ο οργανικός ή ολικός αναλφαβητισμός κατά τον οποίον το άτομο έχει πλήρη άγνοια γραφής και ανάγνωσης Β) Μερικός ή ημιαναλφαβητισμός είναι η αδυναμία ανάγνωσης και γραφής απλού κειμένου, αν και έχει διδαχθεί το άτομο για μερικά χρόνια γραφή και ανάγνωση. Γ) Λειτουργικός αναλφαβητισμός, η αδυναμία του ατόμου να χρησιμοποιήσει τις γνώσεις του στην καθημερινή ζωή ,αν και έχει διδαχθεί και τυπικά γνωρίζει γραφή και ανάγνωση , δηλαδή η κατάσταση του ατόμου που δεν έχει ολοκληρώσει την υποχρεωτική εκπαίδευση. Δ) Ο τεχνολογικός αναλφαβητισμός. (έλλειψη ικανότητας διαχείρισης του όγκου των πληροφοριών)*

**Σύγκριση – αντίθεση** (παρουσιάζονται δύο αντίθετες μεταξύ τους έννοιες, καταστάσεις κλπ).

**Π**.Χ. *Η εξέλιξη των δύο τελευταίων αιώνων δείχνει πως η βυζαντινή παράδοση, όσο και αν αδυνατίζει ολοένα, δεν παύει να ζει σαν ένα καθεστώς πνευματικό. Η νεοελληνική παράδοση απεναντίας, όσο κι αν δυναμώνει αδιάκοπα, δεν μπορεί, έτσι που την περισφίγγουν οι τύποι της πρώτης, να κινείται και ν΄ αναπτύσσεται ελεύθερα, χάνει συχνά τον οικείο φυσικό της ρυθμό και παραμορφώνεται…*

**Αναλογία**: είναι σαν σύγκριση-ομοιότητα, σαν παρομοίωση, δύο καταστάσεων διαφορετικών μεταξύ τους.

Π.Χ. *Οι στίχοι ενός δημοτικού τραγουδιού μοιάζουν, θα μπορούσε να πει κανείς, με τους λιθόπλινθους ενός αρχαίου ισοδομικού τοίχου, που μπορούν να κάθονται μια μόνο με το βάρος τους, χωρίς να υπάρχει συνδετική ύλη μεταξύ τους. Αν αφαιρεθούν μερικοί λιθόπλινθοι, ο τοίχος εξακολουθεί να διατηρεί τη συνοχή και την αντοχή του. Έτσι και οι στίχοι του δημοτικού τραγουδιού• είναι αυτοτελείς και κάποιοι από αυτούς μπορούν να λείψουν από το τραγούδι, χωρίς συνέπειες για τη νοηματική ενότητά του. Αυτή η αυτοτέλεια των στίχων των δημοτικών τραγουδιών βοήθησε σημαντικά στη μεταφορά στίχων από ένα δημοτικό τραγούδι σε ένα άλλο, στην αξιοποίησή τους για τη δημιουργία νέων τραγουδιών ή και στην απόσπαση από δημοτικά τραγούδια χαρακτηριστικών στίχων που εκφράζουν μια πετυχημένη παρομοίωση, ένα χαρακτηρισμό ή μια γνώμη.*

**Αίτιο–αποτέλεσμα**: η παράγραφος περιέχει και το αίτιο και το αποτέλεσμα αυτού. ΠΡΟΣΟΧΗ, πρέπει τα δύο στοιχεία να συνδέονται άρρηκτα και να έχουν νοηματική συνεέχεια.

Π.Χ. *Η αγάπη είναι ενεργητική δύναμη μέσα στον άνθρωπο. Είναι μια δύναμη που γκρεμίζει τους τολιχους που χωρίζουν τον άνθρωπο από το συνάνθρωπο και τον ενώνει με τους άλλους. Η αγάπη τού δίνει τη δύναμη να ξεπεράσει το συναίσθημα της απομόνωσης και του χωρισμού, κι ωστόσο του επιτρέπει να είναι ο εαυτός του, να διατηρεί την ατομικότητά του.*

**Αιτιολογία**: ουσιαστικά στο σχόλια/λεπτομέρειες αιτιολογείται η **θέση** που παρουσιά- στηκε στη θεματική ενότητα/περίοδο.

Π.Χ. *Η εκπαίδευση δεν νοείται πια ως η απλή, κανονιστική μετάδοση γνώσεων από τις μεγαλύτερες γενιές στις νε- ότερες, όπως την όριζε ο Ε. Durkheim κατά τον 19ο αιώνα. Και τούτο επειδή, τόσο το περιεχόμενο της εκάστοτε εκπαιδευτικής πράξης όσο και ο χρόνος που αφιερώνεται σε αυτήν, αποτελούν αντικείμενο διαπραγμάτευσης ανάμεσα στις διαφορετικές γενιές, τα δύο φύλα και τις διαφορετικές κουλτούρες των ανθρώπων, γεγονός που παρατηρείται σε όλες τις σύγχρονες πρακτικές της καθημερινής ζωής. Η εκπαιδευτική πράξη καθίσταται επομένως μια διαδικασία που δεν περιορίζεται στο χώρο (το σχολείο) και το χρόνο (περίοδος της νεότητας), αλλά επεκτείνεται σε όλη τη διάρκεια της ζωής και πέραν των σχολικών τειχών.*

**Συνδυασμός μεθόδων**: συνδυάζονται συνήθως δύο από τις ανωτέρω περιπτώσεις.

Π.Χ. *Ένας ξένος συγγραφέας έχει κάνει την παρατήρηση ότι, αν ο Δάσκαλος δεν πλουτίζει ούτε ανακαινίζει τα επιστημονικά του εφόδια και τις επαγγελματικές του δεξιότητες, είναι γιατί έχει να κάνει πάντοτε με παιδιά, ανώριμους δηλαδή και με περιορισμένη ικανότητα ανθρώπους, που εύκολα δεσπόζει στον κύκλο τους.* [...]

*Αξιοπρόσεχτη η παρατήρηση. Δεν αληθεύει όμως στη δική μας εποχή. Γιατί σήμερα και τα παιδιά είναι πολύ διαφορετικά από άλλοτε και ο αέρας, το «κλίμα» του σχολείου έχει αλλάξει. Παλαιότερα ο μαθητής περίμενε να φωτιστεί αποκλειστικά και μόνο από το Δάσκαλό του. Σήμερα οι πηγές των πληροφοριών έχουν πολλαπλασιαστεί σε βαθμό εκπληκτικό και οι κρουνοί τους (η εφημερίδα, το περιοδικό, το ραδιόφωνο, η τηλεόραση) ρέουν μέσα στο σπίτι. Μπορεί ο μαθητής, ανάλογα με τη δύναμη και την όρεξή του, να προμηθεύεται ελεύθερα και απεριόριστα «ειδήσεις» από όλες τις περιοχές της ανθρώπινης περιέργειας: ιστορικές, γεωγραφικές, βιολογικές, ανθρωπολογικές, φυσικής, χημείας, κοσμογραφίας, ηλεκτρολογίας, κάθε λογής «τεχνικής».*